Omaruru se hart klop kuns - Cultural - Erongo
Friday, February 28th, 2020 17:53:32
Kuns, klank, kos en kuier was op die spyskaart van die Omaruru Kunstefees.
Die kitaar speler Nathan Smith en lede van sy musiek groep het behoorlik die rook laat draai met 'n vuurwarm optrede by die Omaruru Kunste Fees. Foto Otis Finck
Omaruru • Irene- Mari van der Walt
Die Omaruru Kunstefees is Saterdagaand op gepaste wyse met die luide klank van kitaarsnare en ploffende tromme afgesluit.
Die bobaaskitaarspeler Nathan Smith en sy orkes, met Josh Ansley as gas­kunstenaar, het die droë Omarururivierloop soos 'n weerlig straal getref en nie teleurgestel met hul polsende weergawes van legendes soos Dire Straits, Eric Clapton en Jimi Hendrix se musiek nie.
Smith het op die verhoog gewys waarom hy een van die bestes is. Aan die einde van die Rock & Roll Under the Stars-musiekkonsert het die sowat 600 feesgangers gesoebat vir nog van sy soet kitaarklanke.
Hy het ná die konsert gesê die gehoor was fantasties.
“Ons het ook na Jannie Moolman gaan luister en dit geniet. Die organiseerders moet dit dalk oorweeg om plaaslike talent met buitelandse talent te meng en so die gemeenskap byeen te bring.”
Vroeër die aand het die internasionale chanson-sangeres Esther Fellner en die mondfluitjievirtuoos René Giessen sowat 500 konsertgangers met hul Best Music of the World-konsert betower.
Daar was werklik iets van als vir almal by vanjaar se kunstefees – 'n mengelmoes van kuns, musiek en kos uit die boonste rakke.
'n Program propvol opwindende aktiwiteite en uitsonderlike vertonings is goed aangevul deur die boeremarkstalletjies waar allerhande tuisgemaakte lekkernye, produkte en kunswerke te koop was.
'n Eerste vir die fees was die deelname van die skrywersklub Die Namib Skryf – DNS.
Lede van die groep het onder leiding van Sanet Lambrechts en Wouter de Bruin van hul versamelde werke wat onlangs gepubliseer is in die bundel 'n Tas vol Nostalgie voorgelees en voorgedra.
Vrydagaand het Marion Horn met haar eenvrouvertoning Operasie Holm 'n volgepakte Barth-saal laat dreun van die lag.
Met haar vlymskerp sin vir humor het Holm die gehoor geboei en 'n paar harde waarhede oor die lus en leed van die lewe, asook stof tot nadenke uitgedeel.
Vyf mense is postuum vereer vir hul insette wat reusebydraes tot die sukses van die fees oor die jare gelewer het.
Daarna het die Suid-Afrikaanse operasanger Jannie Moolman se kragtige stem deur die Omaruru-naglug geklief.
Moolman het die skare meegevoer op 'n tog na vergange dae met sy weergawes van Heino se Hart wie Kameldornholz en Can't help falling in love. “Dit was fantasties en die gehoor was wonderlik. Ek doen van tyd tot tyd 'n buitelugkonsert, maar om in die rivierloop op te tree, is spesiaal. Ek haal my hoed af vir die organiseerders,” het hy gesê.
Tinkie Cornelissen, 'n lid van die feeskomitee, het gesê alles het goed afgeloop.
“Omtrent al die kaartjies is uitverkoop. Ons het hierdie keer gesorg dat die aktiwiteite nie so ver van mekaar is nie en dit het besonders goed gewerk.”
Vir Erika Kolling en haar 18 studente by die Omaruru Skool vir Kunste beteken die fees baie.
“Mense kom kyk na die kunswerke en dit motiveer die kinders. Die blootstelling hou die skool aan die gang.”
Talle kunstenaars het die langpad na die fees aangepak om hul werke te kom uitstal.
Die juwelier Imke Engelhard was baie ingenome met die geleentheid. “Ek het goeie besigheid gedoen en baie voornemende kliënte ontmoet.”
Die beeldhouer Mateus Alfeus het gesê hy is gelukkig en geëerd om deel te wees van die fees.
“Dit is die eerste keer wat ek betrokke is by so iets. Ek het agtergekom dat die mense van Omaruru nie juis kunskopers is nie, maar hulle bewonder dit met graagte. Die fees bring beslis groot blootstelling vir kunstenaars en die dorp as sulks.”
Die fotograaf en eienaar van Gallery 116, Chris Johnston, het gesê die kunstefees is beslis goed vir die dorp en sy mense.
“Dit bring vir ons besigheid in die swak ekonomiese tye wat ons tans ondervind. My gastehuis is vol en die eetplek wat ek bedryf, baat ook danksy die besoekers. Die organiseerders verdien beslis 'n klop op die skouer.”
5 months ago - 23 September 2019 | Cultural
5 months ago - 19 September 2019 | Cultural
5 months ago - 03 September 2019 | Cultural
7 months ago - 14 July 2019 | Cultural